[{"text_idx": "#000003", "text": "Kun granda intereso la partoprenantoj au\u0306skultis la prelegon Mondan kinon kreis podlah\u0302ianoj de Adam Radziszewski pri la naskig\u0302intaj en Bjalistoko fratoj Boris, Denis kaj Mihail Kaufman, au\u0306 la fratoj Warner devenantaj de apud \u0141omz\u0307a. Ili atingis Holivudon kaj tie kreis multajn filmojn, kiujn oni nun taksas kinaj klasikaj\u0302oj."}, {"text_idx": "#000008", "text": "C\u0302e la monumento al Zamenhof oni honoris la grandan bjalistokanon. Florojn metis vicurbestro Rafa\u0142 Rudnicki, bjalistokaj esperantistoj kaj lernantoj de la 1a liceo. Barbara Pietrzak nome de UEA kaj Aleksander Zdechlik nome de PEA dankis la organizantojn kaj anoncis okazaj\u0302ojn por la venonta Jaro de Zamenhof. Barbara Pietrzak ankau\u0306 prelegis pli g\u0302enerale pri la solenaj\u0302oj de 2017. BES kaj PEA decidis, ke en majo 2017 en Bjalistoko okazos la 36a Pola Esperanto-Kongreso, kiun helpos organizi urbaj kulturinstitucioj. Post reveno al la 1a liceo tradicie ni festis la naskig\u0302tagon kun belega festa kuko al Ludoviko, ornamita de c\u0302i-jara logotipo de la Zamenhof-Tagoj."}, {"text_idx": "#000009", "text": "En la tria festa tago estis ekskurso al Suwa\u0142ki. Por multaj estis novaj\u0302o, ke g\u0302uste en tiu urbo, sed ne en Tykocin, naskig\u0302is Marko Zamenhof. En la urbo ni vizitis muzeon de Maria Konopnicka en la familia domo de la poetino. En la urba muzeo oni vidis la ekspozicion dedic\u0302itan al artisto Alfred Wierusz-Kowalski, kiu naskig\u0302is en Suwa\u0142ki. Oni ankau\u0306 povis viziti la ekspozicion Restrospektivo de Zdzis\u0142aw Beksin\u0301ski. C\u0302i tiu ekspozicio vaganta tra Pollando tre kortus\u0302as, influas la emociojn. La spektanto rilatas al mistikismo danke al g\u0302i. En la civitana klubejo estis la arkeologia ekspozicio pri Suwa\u0142ki-regiono kaj Mazurio de la fino de la glaciepoko g\u0302is la pereo de jotvingoj. Malgrau\u0306 nefavora vetero ni poste vojag\u0302is al monah\u0302ejo en Wigry. Tie de la horlog\u0302a turo ni spektis panoramon kaj vespermang\u0302is en klostraj internoj."}]